Knie vergruis na gru-botsing | George Herald
Knie vergruis na gru-botsing
Friday, 03 February 2017, 07:27
Paramedici het Carol Ann van Rensburg op die toneel vir haar beserings behandel.
SUID-KAAP NUUS - Dokters doen alles in hulle vermoë om die vergruisde linkerknie van Carol Ann van Rensburg (19) te red nadat sy Dinsdag 31 Januarie in 'n ernstige botsing in Rademeyerstraat betrokke was. Sy is steeds in Mediclinic George se hoësorgeenheid.
Die botsing het by die kruising van Rademeyerstraat en Oostelikeweg gebeur.
'n Ooggetuie het Dinsdag op die toneel aan die Oudtshoorn Courant gesê dat Carol Ann uit Rademeyerstraat met 'n Big Boy-motorfiets gery het. Die botsing het gebeur toe sy regs in Ooste-likeweg gedraai het en 'n vragmotor, wat van voor gekom het, haar getref het. Daar was 'n stopteken aan die vragmotor se kant terwyl die motorfietsryer ryvoorrang gehad het.
Met die aankoms van die Oudtshoorn Courant op die toneel was die motorfiets onder die vragmotor vasgepen en was paramedici reeds besig om die vrou te behandel.
As gevolg van haar ernstige beserings is die AMS-helikopter ontbied en is sy na George gevlieg.
Sers. Gretchen Micheals, woordvoerder van die Oudtshoorn-polisie, het gesê 'n klag van roekelose en nalatige bestuur word ondersoek. Sy het ook bevestig dat dit 'n vragmotor van 'n bestuurskool was wat in die ongeluk betrokke was.
Die bestuurder van die vragmotor is op die toneel deur die polisie in 'n vangwa gelaai, maar volgens Micheals was dit vir sy eie veiligheid aangesien van die omstanders opstandig ge-raak het. Die polisie het ook bevestig dat dit nie 'n leerlingbestuurder was wat die vragmotor bestuur het nie en is hy waarskynlik 'n instrukteur.
Verskeie besigheidseienaars in Rademeyerstraat het op die toneel gesê dat die drierigtingstop op die kruising van Rademeyerstraat en Oostelikeweg 'n groot kopseer is omdat voertuigbestuurders die stopteken gereeld verontagsaam.
Volgens Carol Ann se ma, Ansie van Rensburg, sou Carol Ann gisteroggend (Donderdag) 'n verdere operasie ondergaan.